Gandia reconeix les celebracions de les Falles i la Setmana Santa a l'acte cívic
02 octubre 2023

## Gandia reconeix les celebracions de les Falles i la Setmana Santa a l'acte cívic02 octubre 2023Última actualització: 02 octubre 2023

![](../gestion/img/d9a25dc9a8a86f2bba96db203072c57f18d570d9cd78bd863260265b16955192.JPG)  
  

Les Falles i la Setmana Santa, totes dues reconegudes com a Festes d'Interés Turístic Nacional, han estat hui reconegudes per la seua importància i rellevància a la nostra ciutat a l'Acte Cívic que s'ha celebrat al Pati d'Armes del Palau Ducal i que ha comptat amb la presència de la ministra de Ciència i Innovació, Diana Morant; l'alcalde de Gandia, José Manuel Prieto, així com membres de la Corporació municipal i representants de la societat civil.Durant l'acte han recollit distincions les 18 Germandats de la ciutat, la Junta Major de Germandats de la Setmana Santa, les 23 comissions falleres i la Junta Local Fallera.

L'alcalde de Gandia, **José Manuel Prieto**, ha recordat que l'acte cívic va ser recuperat fa tres anys i que s'ha consolidat com "_una jornada per viure, amb orgull de ciutat, el sentiment de pertinença al projecte col·lectiu, que és Gandia_".

Sobre els col·lectius reconeguts a la jornada, l'alcalde ha destacat que "_són dos col·lectius que aglutinen, que uneixen tota la ciutat; qui no és confrare és faller (o ambdues coses) i qui no ho és, pertany familiarment o per tradició a algun d'aquests col·lectius_" i ha afegit que "_Parlem de sentiments, d'emocions i, alhora, de projecció exterior, de com repercuteixen aquestes celebracions a la nostra activitat econòmica. El reconeixement a la Setmana Santa i a les Falles suposa un impuls més al nostre turisme i a l'objectiu d'excel·lència, desestacionalització i diversificació que perseguim, que té conseqüències directes a la qualitat de vida de tota la ciutadania_".

"_Continuarem traspassant fronteres, aconseguint nous reptes i aprofitant noves oportunitats. Perquè tant les Falles, com la Setmana Santa tenen efectes multiplicadors, són grans esdeveniments de dimensió turística, que tenen una important repercussió econòmica a la ciutat. I ho farem plegats, igual que s'han obtingut tots els indicadors que han fet possible que arriben a bon terme les declaracions d'Interés Turístic Nacional de la Setmana Santa i les Falles, que ja han passat a formar part d'aquest grup de festes selecte de tot Espanya, menys de 30 a la Comunitat Valenciana. La col·laboració de les institucions amb la societat civil és una reeixida via assegurada_" va concloure la primera autoritat municipal.

**Diana Morant**, en nom del govern d'Espanya, ha lliurat dues plaques de reconeixement a les Falles i la Setmana Santa com a Festes d'Interés turístic Nacional, un distintiu que atorga el Ministeri d'Indústria, Comerç i Turisme.

La ministra ha mostrat la seua felicitat per poder participar en allò que ha anomenat "_l'acte d'homenatge a la millor Gandi_a". Una ciutat que ha qualificat de integradora, creativa i innovadora, "_que creix i renova les fulles, mantenint intactes els valors de les seues arrels. Una Gandia que no seria el que és sense la Fira i Festes, les Falles i la Setmana Santa_".

"_Hui em sume a aquest acte cívic com a gandiana, com a exalcaldessa, però sobretot, com a ministra del Govern d'Espanya_" ha continuat Morant qui ha incidit que amb els reconeixements de Festes d'Interés Nacional, "_el Govern d'Espanya acompanya la ciutat de Gandia en el seu full de ruta cap a un turisme inclusiu, sostenible i sostingut, impulsat per unes polítiques públiques basades en el coneixement i creades des del diàleg constant. Aquesta postal que dibuixem ací retracta l'enllaç gairebé simbiòtic que hi ha entre les Falles, la Setmana, Santa i la ciutat_".

[Twittear](https://twitter.com/share)